Klaus Hækkerup (S), 2010-06-03:
Den forespørgsel, vi drøfter i dag, handler om, hvordan skattetrykket virker på borgernes velstand.
Skattetrykket afspejler jo balancen i samfundet mellem den offentlige sektor på den ene side og den private sektor på den anden side, og den forespørgsel, Liberal Alliance har rejst, tror jeg – det synes jeg at jeg allerede har kunnet høre mig til – er et ønske om at forskyde denne balance.
Forskydninger af balancen kan anskues ud fra to synsvinkler, enten ud fra samfundets side eller ud fra det enkelte individ i samfundets side.
Ser vi først på betydningen for samfundet, er det vigtigt for Socialdemokratiet, at vi har en balance mellem den offentlige og den private sektor, der maksimerer borgernes velstand.
Som en del af denne velstand indgår, at vi på det offentlige område har en balance mellem de løbende indtægter og de løbende udgifter og et passende beløb til rådighed til de offentlige investeringer.
Har vi gæld, som vi jo har i dag, er det selvfølgelig også af betydning, at få nedbragt gælden.
Vi ønsker, at der er en produktionsfremmende balance mellem de offentlige og private investeringer.
Veje, jernbaner, lufthavne, et godt uddannelsessystem, en fremadskuende forskning og en effektiv offentlig sektor er til gavn for den private sektor.
I virkeligheden er det jo sådan, at når et samfund er så komplekst som det samfund, vi har i dag, er en velfungerende offentlig sektor en forudsætning for en optimalt fungerende privat sektor.
Også investeringerne i vedvarende energikilder giver den private sektor nye udviklingsmuligheder og giver danskerne nye beskæftigelsesmuligheder.
Vi ønsker også, at balancen mellem den offentlige og den private sektor sikrer et samfund i social balance og giver alle i vores samfund lige muligheder her i verden.
Vi ønsker også en skattestruktur, der tilskynder til anvendelse og udbygning af den vedvarende energi – at vi sparer på de naturgivne ressourcer som f.eks. vand, og at vi først og fremmest sikrer borgerne en fair fordeling af skattebyrden.
Ser vi derefter på betydningen for den enkelte borger, er det vigtigt, at samfundet spænder et sikkerhedsnet ud under borgerne, så ingen falder igennem til fattigdom og til håbløshed.
Et godt socialt system er af afgørende betydning for Socialdemokratiet, og det er selvfølgelig en del af at opretholde en fornuftig balance mellem den offentlige og den private sektor.
En velfungerende offentlig sektor er også af betydning.
Den børnehave, børnene går i, skal være tryg.
Den offentlige trafik skal effektivt transportere borgerne frem og tilbage, bl.a. så forældrene kan hente deres børn i daginstitutionen, før den lukker.
Skolen skal give børnene gode kundskaber og et godt afsæt for uddannelse resten af livet.
Ældreforsorgen med hjemmepleje og moderne sygehuse er en væsentlig del af en offentlig sektor, og vi kan være stolte af den offentlige sektor, vi har i Danmark.
Det skal alt sammen finansieres, og vi skal alle sammen bidrage hertil.
Socialdemokratiet støtter en fortsat udbygning af ikke mindst de overenskomstbaserede pensionsopsparingsordninger.
Det vil sikre finansieringen af en væsentlig del af de udgiftspolitiske udfordringer, vi står over for i fremtiden, fordi vi har en befolkning, der – og der vil jeg sige heldigvis – lever længere og længere.
Vi har her i Danmark skabt et velfærdssamfund, der giver grundlag for velfærd for alle, og som samtidig har et rimeligt skattetryk med en afbalanceret fordeling af skattebyrden.
Det vil Socialdemokratiet fortsat værne om.
Så kunne jeg godt her, og det lagde jeg mærke til at både ministeren og Venstres ordfører gjorde, sige noget om de ufinansierede skattelettelser og sige noget om de andre forhold, som vi jo har debatteret de sidste dage.